
A létigés-határozói igeneves szerkezetek létjogosultságának kérdései a magyarban és a szerkezeteket érő nyelvészi-nyelvművelői magatartás változásai a XIX. század utolsó harmadától napjainkig

Rezümé
Tudománytörténeti dolgozatom középpontjában a nyelvészi és nyelvművelői vitáknak körülbelül másfél évszázada kereszttüzében álló, létige + határozói igenév alkotta szerkezetek állnak. Kutatásom keretében 30 népiskolai tankönyvet vagy nyelvművelői ismeretterjesztő könyvet vizsgáltam; internetes forráselemzésem során megközelítőleg negyvenöt szakcikk adatait elemeztem; nem utolsósorban gimnazistákkal töltettem ki a nevezett szerkezetet érintő, általános nyelvhasználói attitűdöket feltáró kérdőívet. Többszintű forráselemzésem egyebek mellett kimutatta, hogy elvi hibaként merül fel a téma kapcsán a létige van és lett alakjával képzett szerkezetek összekeverése, illetve a féltő szándékú, de sokszor nyelvhelyességi babonákból táplálkozó, nyelvészi vagy nyelvművelői kommentárok komolyan vétele. Kutatási eredményeim közé tartozik továbbá, hogy három valótlan meggyőződését is cáfoltam a tárgykörben meghatározó jellegű Szepesy Gyula-féle könyv vonatkozó fejezetének.



